Namɛi Yehowa Odasefoi Tsɛɔ Amɛ Gbɛgbalɔi?\nBei pii lɛ, wiemɔ “gbɛgbalɔ” lɛ tsɔɔ mɔ ko ni jeɔ nɔ ko shishi yɛ he ko kɛgbeleɔ gbɛ kɛhãa mɛi krokomɛi koni amɛnyiɛ nɔ ni efee lɛ sɛɛ. Yɛ gbɛ ko nɔ lɛ, abaanyɛ akɛɛ akɛ Yesu ji gbɛgbalɔ, ejaakɛ atsu lɛ kɛba shikpɔŋ lɛ nɔ ni ebatsu yiwalaheremɔ sɔɔmɔ ko he nii ni ekɛgbele gbɛ kɛhã adesai koni ahere amɛyiwala. (Mateo 20:28) Ŋmɛnɛ lɛ, esɛɛnyiɛlɔi lɛ hu miikase lɛ kɛtsɔ be babaoo ni ‘amɛkɛfeɔ mɛi kaselɔi’ lɛ nɔ. (Mateo 28:19, 20) Mɛi komɛi enyɛ amɛkɛ amɛhe ewo nɔ ni wɔtsɛɔ lɛ gbɛgbamɔ nitsumɔ lɛ mli.\nGbɛgbalɔ ji mɔ ko ni kɛ be babaoo shiɛɔ. Yehowa Odasefoi fɛɛ shiɛɔ sane kpakpa lɛ. Kɛ̃lɛ, amɛteŋ mɛi komɛi eto gbɛjianɔ koni amɛsɔmɔ akɛ daa gbɛgbalɔi, ni amɛkɛ ŋmɛlɛtswai 70 shiɛɔ daa nyɔɔŋ. Bɔ ni afee ni amɛnyɛ amɛfee enɛ lɛ, amɛteŋ mɛi babaoo kɛ be fã tsuɔ heloonaa nitsumɔ. Ahãa amɛteŋ mɛi komɛi yasɔmɔɔ akɛ gbɛgbalɔi krɛdɛi yɛ hei ni Maŋtsɛyeli shiɛlɔi ahe miihia waa yɛ, ni amɛkɛ ŋmɛlɛtswai 130 loo nɔ ni fe nakai shiɛɔ daa nyɔɔŋ. Gbɛgbalɔi lɛ amii shɛɔ nii fioo ni amɛyɔɔ lɛ he, ni amɛkɛ amɛhiɛ fɔ̃ɔ Yehowa nɔ akɛ ebaahã amɛ nibii ni he hiaa yɛ shihilɛ mli lɛ. (Mateo 6:31-33; 1 Timoteo 6:6-8) Mɛi ni nyɛɛɛ amɛkɛ amɛbe fɛɛ asɔmɔ akɛ gbɛgbalɔi lɛ baanyɛ asɔmɔ akɛ gbɛgbalɔi awalɔi ni amɛkɛ ŋmɛlɛtswai 30 loo 50 ashiɛ nyɔɔŋ kome loo nɔ, koni amɛkɛhã amɛshiɛmɔ nitsumɔ lɛ aya hiɛ.\nSuɔmɔ kɛhã Nyɔŋmɔ kɛ gbɔmɔ ji nɔ ni tsirɛɔ gbɛgbalɔi lɛ. Tamɔ bɔ ni eji yɛ Yesu gbɛfaŋ lɛ, ŋmɛnɛ lɛ, wɔ hu wɔnaa bɔ ni mɛi babaoo shweɔ waa ni amɛle Nyɔŋmɔ kɛ eyiŋtoi lɛ ahe sane. (Marko 6:34) Wɔyɛ nilee ni baanyɛ aye abua amɛ bianɛ ni baahã amɛná hiɛnɔkamɔ ni mli wa kɛhã wɔsɛɛ. Suɔmɔ ni gbɛgbalɔi yɔɔ kɛhã mɛi lɛ hãa amɛkɛ amɛbe kɛ amɛnyɛmɔ yeɔ amɛbuaa amɛ faa koni amɛnu sane kpakpa lɛ. (Mateo 22:39; 1 Tesalonikabii 2:8) Enɛ wajeɔ gbɛgbalɔi lɛ ahemɔkɛyeli, ehãa amɛbɛŋkɛɔ Nyɔŋmɔ, ni ehãa amɛnáa miishɛɛ waa.​—Bɔfoi 20:35.\nKɛmaje Mɔ Ko Kɛmaje Mɔ Ko Namɔ Ji Gbɛgbalɔ?